Reik uit na ander - Solidariteit WêreldSolidariteit Wêreld
Tuis › 10 minute voor werk Juig › Reik uit na ander
As jy kos gee vir dié wat honger is en hulle help wat verdruk word, sal jou lig skyn in die donkerte en jou nag sal word soos helder dag. Die Here sal jou altyd lei. Selfs in tye van droogte sal Hy voorsien in jou behoeftes.
– Jesaja 58:10–11
Die heel beste raad vir mense wat emosioneel swaarkry, is om uit te reik na ander mense met probleme. In Jesaja 58 vertel God sy volk dat die soort vas wat Hy van hulle verwag, is dat hulle na ander mense sal uitreik: dat hulle honger mense kos sal gee, aan die dakloses 'n blyplek sal voorsien, en aan mense sonder klere kleding sal skenk. Dán sal dit weer lig word in hul lewe, en hierdie lig sal bly skyn, selfs wanneer dit donker is.
Indien jy God se wil soos hierbo beskryf in jou eie lewe nakom, sal God jou altyd lei, ook deur die donker wintertye in jou lewe. Hy sal in elkeen van jou behoeftes voorsien en jou sterk maak, sodat jy soos 'n fontein sal wees waarvan die water nie opdroog nie. En God se voorsiening is nooit eina-eina nie, maar altyd oorvloedig. "En God is in staat om aan julle elke gawe in oorvloed te gee sodat julle in elke opsig altyd van alles genoeg kan hê én ook nog oorvloedig kan wees in elke goeie werk," beloof Paulus die gemeente in Korinte (2 Kor. 9:8).
Here God, dankie dat U lig in my donkerte gee sodat ek na ander kan bly uitreik. Ek loof U dat ek so dikwels aan die ontvangkant van u oorvloedige voorsiening was.